33-jarige vas oor poging tot moord op tweejarige | Maroela Media
Argieffoto (Foto: saeedkebriya, Pixabay)
'n Tweejarige seun van Rosemoor in George moes na die Rooikruis-kinderhospitaal in Kaapstad gehaas word vir dringende mediese behandeling ná hy aangeval is.
Volgens die voorlopige ondersoek het die ma van die kind met die bebloede seuntjie uit die huis gehardloop en gesê haar minnaar het die seun se privaat deel met 'n skêr gesny, het kapt. Malcolm Pojie, woordvoerder van die polisie, gesê. "Die seuntjie se privaat deel is fisies met 'n skêr verwyder en het slegs aan 'n dun stukkie vel gehang toe hy na die hospitaal gehaas is."
Die vrou se bure het Conville-polisie gekontak en die seun is na George-hospitaal geneem voor hy dadelik na die Rooikruis-kinderhospitaal oorgeplaas is. Hy was in 'n kritieke toestand weens die hoeveelheid bloed wat hy verloor het.
Die polisie het beslag gelê op die skêr en 'n 33-jarige man is in hegtenis geneem toe hy van die polisie wou ontvlug het, het Pojie bygevoeg. Hy staan tereg op aanklag van poging tot moord en sal na verwagting Woensdag, 27 Desember, in die George-landdroshof verskyn.